
Περίληψη
Το οξειδωτικό στρες αποτελεί έναν παθοφυσιολογικό μηχανισμό που
εμπλέκεται στην εμφάνιση χρόνιων νοσημάτων. Πολλά φυτικά είδη αποτελούν
σημαντικές πηγές βιοδραστικών ενώσεων με πιθανές φαρμακευτικές εφαρμογές. Το Euphorbia seguieriana αποτελεί είδος του οποίου η αντιοξειδωτική δράση έχει μελετηθεί περιορισμένα. Σκοπός της παρούσας μελέτης ήταν η in vitro αξιολόγηση της αντιοξειδωτικής δράσης εκχυλισμάτων του φυτού. Το φυτικό υλικό συλλέχθηκε από την Αλεξανδρούπολη και υποβλήθηκε σε διαδοχική εκχύλιση με οργανικούς διαλύτες αυξανόμενης πολικότητας. Προσδιορίστηκαν το ολικό φαινολικό περιεχόμενο και το περιεχόμενο σε φλαβονοειδή και αξιολογήθηκε η αντιοξειδωτική δράση μέσω των δοκιμασιών DPPH και ABTS. Ακολούθησε η μελέτη αναστολής λιπιδικής υπεροξείδωσης (AAPH, LOX) και η αναστολή ξανθινοξειδάσης (ΧΟ). Τα αποτελέσματα ανέδειξαν σημαντική αντιοξειδωτική δραση, υποδεικνύοντας την παρουσία διαφορετικών βιοδραστικών συστατικών.

Εισαγωγή
Το οξειδωτικό στρες αποτελεί μια βιολογική κατάσταση όπου διαταράσσεται η ισορροπία μεταξύ του ρυθμού παραγωγής δραστικών μορφών οξυγόνου, ROS και της ικανότητας των ενδοκυττάριων αντιοξειδωτικών μηχανισμών να τις εξουδετερώνουν, προκαλώντας δομικές αλλοιώσεις σε λιπίδια μεμβρανών, πρωτεΐνες και DNA (Birben et al. 2012, Lennicke & Cochemé 2021, Sies 2015). Το γένος Euphorbia (Euphorbiaceae) χαρακτηρίζεται από πλούσιο φυτοχημικό προφίλ με αξιόλογες φαρμακολογικές δράσεις. Ωστόσο, τα βιβλιογραφικά δεδομένα για τις αντιοξειδωτικές ιδιότητες του είδους Euphorbia seguieriana παραμένουν εξαιρετικά περιορισμένα (Frajman et al. 2019, Salehi et al. 2019, Yener et al. 2018). Σκοπός της εργασίας ήταν η διερεύνηση της αντιοξειδωτικής και αντιφλεγμονώδους δράσης διαδοχικών κλασμάτων του φυτού.

Μέθοδοι
Το φυτικό υλικό συλλέχθηκε από την περιοχή της Αλεξανδρούπολης. Ακολούθησε διαδοχική εκχύλιση με διαλύτες αυξανόμενης πολικότητας. Μελετήθηκαν τα αρχικά εκχυλίσματα πετρελαϊκού αιθέρα (P.E.) και διχλωρομεθανίου (D.M.), ενώ το πολικό κλάσμα επανεκχυλίστηκε με πετρελαϊκό αιθέρα (P.E.2), οξικού αιθυλεστέρα (Ε.Α.), βουτανόλης (BuOH) και νερού (H2O). Το συνολικό φαινολικό περιεχόμενο και το συνολικό περιεχόμενο σε φλαβονοειδή προσδιορίστηκαν χρωματομετρικά με τις μεθόδους Folin-Ciocalteu και AlCl3, αντίστοιχα. Η αντιοξειδωτική δράση αξιολογήθηκε με τις δοκιμασίες δέσμευσης των ελεύθερων ριζών DPPH και ABTS. Η προστασία έναντι της λιπιδικής υπεροξείδωσης αξιολογήθηκε με την ενζυμική μέθοδο αναστολής της λιποξυγονάσης (LOX/LLA) και την αναστολή της οξείδωσης λιπιδίων (AAPH/LLA). Τέλος, μετρήθηκε η αναστολή της παραγωγής ουρικού οξέος και ελευθέρων ριζών μέσω της δοκιμασίας ξανθίνης/ξανθινοξειδάσης (ΧΟ) (Katopodi et al. 2021, Kontogiorgis et al. 2016, Mekonnen & Desta 2021).

Αποτελέσματα
Τα πολικά εκχυλίσματα BuOH και Ε.Α. εμφάνισαν το υψηλότερο φαινολικό περιεχόμενο (2,1094 mg/mL και 2,1072 mg/mL ισοδύναμα γαλλικού οξέος), ακολουθούμενα από το H2O (2,0939 mg/mL). Το D.M. υπερείχε σε φλαβονοειδή (1,186 mg/mL ισοδύναμα ρουτίνης), έναντι 0,6268 mg/mL του BuOH. Στις δοκιμασίες δέσμευσης ριζών, τα εκχυλίσματα BuOH και Ε.Α. παρουσίασαν ισχυρή δοσοεξαρτώμενη δράση, επιτυγχάνοντας 96% και 97% δέσμευση του DPPH και 99% και 89% του ABTS στα 10 mg/mL. Το P.E.2 κατέγραψε επίσης υψηλή δράση (DPPH: 86%, ABTS: 82%), σε αντίθεση με την πρώτη εκχύλιση P.E. (DPPH: 3%, ABTS: 1%). Στα συστήματα προστασίας λιπιδίων παρατηρήθηκε αντίστροφη εικόνα: το D.M. επέδειξε σχεδόν απόλυτη αναστολή έναντι της LOX (98,6%) όπως και έναντι της υπεροξείδωσης με AAPH (100%), διατηρώντας πάνω από 52% αναστολή ακόμη και σε υποδιπλάσια της αρχικής συγκέντρωση. Υψηλή προστασία προσέφεραν και τα Ε.Α. (LOX: 96,1%, AAPH: 98%) και BuOH (LOX: 78,3%, AAPH: 96%). Τέλος, στην αναστολή της ΧΟ στα 0,1 mg/mL, μεγαλύτερη αποτελεσματικότητα εμφάνισαν τα P.E.2 (40%) και BuOH (38%).

Συμπεράσματα
Η αντιοξειδωτική δράση των εκχυλισμάτων του φυτού E. seguieriana ήταν σημαντική. Τα εκχυλίσματα BuOH και Ε.Α με υψηλό συνολικό φαινολικό περιεχόμενο παρουσίασαν ισχυρή αντιοξειδωτική δράση στις δοκιμασίες DPPH και ABTS, ενώ το D.M. εμφάνισε την υψηλότερη αναστολή στις δοκιμασίες LOX και AAPH. Το P.E.2 παρουσίασε τη μεγαλύτερη αναστολή της XO.  Το E. seguieriana αποτελεί ενδιαφέρουσα πηγή βιοδραστικών ενώσεων με αντιοξειδωτική δράση και απαιτείται περαιτέρω διερεύνηση για τις παρατηρούμενες δράσεις.

